CELEX: 62016TN0868
Language: el
Date: 2016-12-11 00:00:00
Title: Υπόθεση T-868/16: Αγωγή της 11ης Δεκεμβρίου 2016 — QI κ.λπ. κατά Επιτροπής και ΕΚΤ

30.1.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 30/58
            
         Αγωγή της 11ης Δεκεμβρίου 2016 — QI κ.λπ. κατά Επιτροπής και ΕΚΤ
   (Υπόθεση T-868/16)
   (2017/C 030/66)
   Γλώσσα διαδικασίας: η αγγλική
   
      Διάδικοι
   
   
      Ενάγοντες: QI (Αθήνα, Ελλάδα) και 15 άλλοι ενάγοντες (εκπρόσωποι: Σ. Παππάς και Ι. Ιωαννίδης, δικηγόροι)
   
      Εναγόμενες: Ευρωπαϊκή Επιτροπή, Ευρωπαϊκή Κεντρική Τράπεζα
   
      Αιτήματα
   
   Οι ενάγοντες ζητούν από το Δικαστήριο:
   
               —
            
            
               να υποχρεώσει την Ευρωπαϊκή Ένωση και/ή το Ευρωπαϊκό Σύστημα Κεντρικών Τραπεζών (ΕΣΚΤ) σε αποζημίωση για τα ποσά που αναφέρονται στην αγωγή και αντιστοιχούν στη ζημία την οποία οι ενάγοντες υπέστησαν από την παράνομη συμμετοχή τους στην αναδιάρθρωση του Ελληνικού δημόσιου χρέους, λόγω της ενεργοποιήσεως των εκ των υστέρων ρητρών συλλογικής δράσεως·
            
         
               —
            
            
               επικουρικώς, να υποχρεώσει την Ένωση και/ή την Ευρωπαϊκή Κεντρική Τράπεζα (ΕΚΤ) να αποζημιώσει τους ενάγοντες για τα ποσά που αναφέρονται στην αγωγή και αντιστοιχούν στη ζημία που υπέστησαν από τον παράνομο αποκλεισμό των πιστωτών του δημόσιου τομέα της Ελλάδας από την αναδιάρθρωση του Ελληνικού δημόσιου χρέους·
            
         
               —
            
            
               εν πάση περιπτώσει, να καταδικάσει την ΕΚΤ να αποζημιώσει τους ενάγοντες για τις ζημίες που αναφέρονται στην αγωγή για κάθε ενάγοντα και απορρέουν από τον παράνομο αποκλεισμό του ΕΣΚΤ από την αναδιάρθρωση του Ελληνικού δημόσιου χρέους·
            
         
               —
            
            
               να καταδικάσει την ΕΚΤ και/ή την Ένωση στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Προς στήριξη της αγωγής τους, οι ενάγοντες προβάλλουν πέντε λόγους.
   
               1.
            
            
               Ο πρώτος λόγος αντλείται από το ότι η Ένωση και/ή η ΕΚΤ και το ΕΣΚΤ ενήργησαν καθ’ υπέρβαση εξουσίας και κατά παράβαση των άρθρων 120-126, 127 και 352, παράγραφος 1, ΣΛΕΕ.
            
         
               2.
            
            
               Ο δεύτερος λόγος αντλείται από το ότι η ΕΚΤ και το ΕΣΚΤ, ιδίως όσον αφορά τον αποκλεισμό του ΕΣΚΤ από την αναδιάρθρωση, ενήργησαν κατά παράβαση του άρθρου 123 ΣΛΕΕ.
            
         
               3.
            
            
               Ο τρίτος λόγος αντλείται από το ότι οι ενέργειες της Ένωσης και/ή της ΕΚΤ και του ΕΣΚΤ προσβάλλουν το δικαίωμα ιδιοκτησίας των εναγόντων, το οποίο προστατεύεται από το άρθρο 17 του Χάρτη Θεμελιωδών Δικαιωμάτων.
            
         
               4.
            
            
               Ο τέταρτος λόγος αντλείται από το ότι οι ενέργειες της Ένωσης και/ή της ΕΚΤ και του ΕΣΚΤ παραβιάζουν την ελεύθερη κίνηση των κεφαλαίων, η οποία προστατεύεται από το άρθρο 63 ΣΛΕΕ.
            
         
               5.
            
            
               Ο πέμπτος λόγος αντλείται από το ότι οι ενέργειες της Ένωσης και/ή της ΕΚΤ και του ΕΣΚΤ προσβάλλουν το δικαίωμα ίσης μεταχειρίσεως των εναγόντων, το οποίο προστατεύεται από το άρθρο 20 του Χάρτη Θεμελιωδών Δικαιωμάτων.